b'\n_START_ARTICLE_\nSalomon Ogrski\n_START_SECTION_\n\xc5\xbdivljenje\n_START_PARAGRAPH_\nSalomon je bil sin ogrskega kralja Andreja I. in Anastazije Kijevske. Imel je brata Davida in polbrata Jurija. Sestra Adelajda se je omo\xc5\xbeila s \xc4\x8de\xc5\xa1kim vladarjem Vratislavom. _NEWLINE_O\xc4\x8de je Salomona izbral za prestolonaslednika, zato ga je poro\xc4\x8dil z Judito, h\xc4\x8derjo svetorimskega cesarja cesarja Henrika III. O\xc4\x8de je obenem kot potencialnega prestolonaslednika moral onemogo\xc4\x8diti Salomonovega strica B\xc3\xa9lo I. B\xc3\xa9la se je umaknil na Poljsko, od tam pa se je s podporo poljskega vladarja Boleslav II. (1058-1079) leta 1060 vrnil z mo\xc4\x8dno vojsko. B\xc3\xa9lo je podprla ve\xc4\x8dina ogrskih velika\xc5\xa1ev. O\xc4\x8de Andrej, ki se je zna\xc5\xa1el v bratomorni vojni,  se je na pomo\xc4\x8d obrnil k svetorimskemu cesarju, toda bil je pora\xc5\xbeen in je zaradi po\xc5\xa1kodb med begom umrl.   _NEWLINE_Zaradi teh dogodkov se je mati je z njim umaknila k Henriku IV., ki je tedaj vladal v Nem\xc4\x8diji, in ki je bil brat Salomonove \xc5\xbeene. Cesar je sedaj preko svojega varovanca Salomona sku\xc5\xa1al dose\xc4\x8di vpliv na izbiro ogrskega vladarja. Leta 1063 se je Henriku IV. odlo\xc4\x8dil za voja\xc5\xa1ki spopad z ogrskim vladarjem B\xc3\xa9lo, a se je ta \xc5\xa1e pred klju\xc4\x8dno bitko smrtno ponesre\xc4\x8dil na svojem dvoru. Tako je Salomon v desetem letu starosti uspel priti do vladarskega polo\xc5\xbeaja, kjer se je obdr\xc5\xbeal naslednjih 11 let. Na nesre\xc4\x8do naslednika G\xc3\xa9ze (1074-1077) je mladi odstavljeni kralj s krono pobegnil iz dr\xc5\xbeave, pape\xc5\xbe pa novemu vladarju ni hotel poslati nove krone. Kljub temu Salomon ni bil uspe\xc5\xa1en pri svojih poskusih, da bi si ponovno pridobil ogrski prestol. Z njim se je v diplomatskih ukrepih proti nem\xc5\xa1kemu vladarju Henriku IV.  za\xc4\x8dasno povezal ogrski kralj Ladislav (1077-1095), ko pa je Salomon proti Ladislavu koval zaroto, ga je vladar dal zapreti na vi\xc5\xa1egrajskem stolpu. Od tam je Salomon uspel pobegniti in je leta 1087 umrl nekje na Hrva\xc5\xa1kem, oziroma v neki bitki na Balkanu. S tem pa se je v mad\xc5\xbearski zgodovini kon\xc4\x8dalo dolgo notranjepoliti\xc4\x8dno konfliktno obdobje, ki je sledilo smrti kralja \xc5\xa0tefana.\n_START_SECTION_\nDose\xc5\xbeki\n_START_PARAGRAPH_\nSalomon je v spremstvu nem\xc5\xa1kih enot prispel v Sz\xc3\xa9kesfeh\xc3\xa9rv\xc3\xa1r, kjer se je dal kronati. Po umiku nem\xc5\xa1kega vladarja so se B\xc3\xa9lini sinovi in Salomonovi bratranci vrnili v spremstvu poljskih \xc4\x8det. Mlademu kralju se je uspelo obdr\xc5\xbeati na oblasti, ker  je ogrsko plemstvo je uvidelo, da bi novi notranji boji oslabili dr\xc5\xbeavo in so zato kralja Salamona in B\xc3\xa9line sinove  G\xc3\xa9zo,  Ladislava in Lampreta prepri\xc4\x8dali v pomiritev.   Salamon je obdr\xc5\xbeal krono, trije bratje pa so pod vodstvom vojvode G\xc3\xa9ze v upravo dobili tretjino kraljestva (Tercia pars regni) na severu in vzhodu ogrske dr\xc5\xbeave kot njihovo vojvodino.   _NEWLINE_V prvem obdobju Salomonove vladavine so bili odnosi med njim in njegovimi bratranci vsaj za silo ubrani. To je vodilo do uspehov v zunanji politiki. Na jugu so se Mad\xc5\xbeari uspe\xc5\xa1no vpletali v boj za vpliv nad podro\xc4\x8djem stare Slavonije, ki se je raztezala od Drave do Gvozda, in za vpliv nad podro\xc4\x8djem stare Hrva\xc5\xa1ke ju\xc5\xbeno od Gvozda. V tem \xc4\x8dasu je bil kasnej\xc5\xa1i hrva\xc5\xa1ki kralj Dimitrij Zvonimir slavonski ban. Ta je bil sorodstveno povezan z \xc3\x81rp\xc3\xa1dovci, saj je bila njegova \xc5\xbeena Helena Lepa h\xc4\x8di B\xc3\xa9le I.,   s tem pa Salomonova sestri\xc4\x8dna in sestra G\xc3\xa9ze, Ladislava in Lampreta. V tem \xc4\x8dasu so Koro\xc5\xa1ci/Karantanci za kratek \xc4\x8das uspeli raz\xc5\xa1iriti svojo oblast nad del bizantinske Dalmacije, ki je obsegal istransko podro\xc4\x8dje, Meranijo, kvarnerske otoke in Hrva\xc5\xa1ko primorje. Po smrti Ulrika Weimar-Orlamundeja leta 1070 je Zvonimirju prav s pomo\xc4\x8djo Ogrske uspelo Karantancem oz. Koro\xc5\xa1cem iztrgati njihove pridobitve in svojo oblast raz\xc5\xa1iriti na Hrva\xc5\xa1ko primorje in na otoke Krk, Rab in Osor. Vloga Dimitrija Zvonimirja se je okrepila tudi na hrva\xc5\xa1kem dvoru, saj je bil od leta 1070 sovladar Petra Kre\xc5\xa1imira IV. Ti dogodki so predstavljali politi\xc4\x8dno osnovo, da so si vladarji iz dinastije \xc3\x81rp\xc3\xa1dovcev \xc5\xbee kmalu pridobili trdno oblast nad Slavonijo, nato pa tudi hrva\xc5\xa1ko krono. Mad\xc5\xbeari so bili uspe\xc5\xa1ni tudi na vzhodu, kjer so leta 1068 kralj in trije princi premagali Pe\xc4\x8denege, leta 1071 pa so s skupnimi mo\xc4\x8dmi osvojili pomembno bizantinsko trdnjavo, ki so jo Mad\xc5\xbeari imenovali N\xc3\xa1ndorfeh\xc3\xa9rv\xc3\xa1r (dana\xc5\xa1nji Beograd).   _NEWLINE_Toda odnos med kraljem in tremi princi se je kmalu po zmagah skrhal. Pod vpra\xc5\xa1anjem se je zna\xc5\xa1la celo njihova vojvodska oblast, ki si jo je hotel \xc5\xbeupan Vid, kraljevi svetovalec, pridobiti zase. Leta 1074 je na Ogrskem pri\xc5\xa1lo do dr\xc5\xbeavljanske vojne, v kateri je Salomon sprva \xc5\xa1e uspel premagati vojsko princa G\xc3\xa9ze, vendar so v naslednjem ve\xc4\x8djem in odlo\xc4\x8dilnem boju zdru\xc5\xbeene \xc4\x8dete G\xc3\xa9ze in Ladislava premagale kraljevo vojsko. Salomon je s krono in zakladnico zbe\xc5\xbeal v Avstrijo (ki je tedaj obsegala le ozemlje dana\xc5\xa1nje Zgornje in Spodnje Avstrije). Salomon je za pomo\xc4\x8d prosil svojega strica, nem\xc5\xa1kega vladarja Henrika IV., v zameno pa mu je obljubil zvestobo. Cesar je na podlagi mamljive ponudbe nad Mad\xc5\xbeare poslal svojo vojsko, toda G\xc3\xa9zine sile so napad uspele odbiti.'